Datum per copiam sub sigillo civitatis Bisuntinae auctoritate urbana. Nos Mathildis, comitissa Attrebatensis et Burgundiae palatina ac domina Salinensis, notum facimus universis quod, de summa trecentarum librarum parvorum turonensium annui et perpetui redditus quae admortizatae omnino excellentissimus princeps et dominus noster dominus Philippus, Dei gratia Franciae et Navariae rex, illustris ac charissima filia nostra domina Johanna, eadem gratia dictorum regnorum regina, nobis donatione inter vivos dederunt et concesserunt in perpetuum a nobis quibusvis piis locis et personis pro remedio animae nostrae erogandae super puteum Salinensem et ejusdem putei fructus, proventus et exitus ad nos ratione dotalitii et ad dictam filiam meam ratione dotis post obitum nostrum spectantes taliter assignatas, dedimus, donavimus, cessimus et concessimus penitus et in perpetuum in puram et perpetuam elemosinam, pro remedio animae nostrae carissimi consortis nostri bonae memoriae domini Othonis, comitis Burgundiae et praedecessorum nostrorum, monasterio de Courcelles Bisuntinae diocesis abbatissae et conventui ejusdem monasterii centum solidos parvorum turonensium annui et perpetui redditus singulis annis in festo sancti Michaelis eisdem vel eorum mandato in sauneria Salinensi super partem comitis Burgundiae a receptore dictae sauneriae qui pro tempore fuerit in perpetuum percipiendos et habendos in pecunia legitime numerata constituentes ex nunc obligatos efficaciter et expresse ipsi monasterio omnes et singulos receptores dictae saunariae qui pro tempore fuerint personali obligatione per ingressum officii receptae dictae saunariae ipsam saunariam fructus proventus et exitus ejusdem ac promittentes bona fide, et sub obligatione omnium et singulorum bonorum et haeredum nostrorum dictos centum solidos dictae monetae eidem monasterio vel ipsius mandato solvere singulis annis termino praedicto ac admortizare, garantizare et deffendere semper contra omnes et ubique, ita tamen quod volumus dictos centum solidos in communem pittantiam conventus ipsius monasterii converti nec non et ex inde singulis annis prima die lunae post octavam dicti festi quamdiu vitam in humanis duxerimus unam missam solemnem de Sancto Spiritu, et post nostrum decessum unum anniversarium pro me et quarum supradictarum remedio animarum diem obitus nostri solemniter celebrari. In cujus rei testimonium praesentes litteras sigilli nostri munimine fecimus roborari. Datum et actum vigesima die mensis decembris anno Domini millesimo trecentesimo vicesimo. Datum presens copia die sabbathi post festum sancti Bartholomaei apostoli anno Domini millesimo trecentesimo sexagesimo quarto legitime scriptum in super scripte approbamus. Datum ut supra statutum dictum. Facta est collatio per me G. a) de Montibus, et per me B. de Trenay b) subter quas litteras originales supradictae expeditae in parchiminio est appositum et pendentem parvum sigillum in cera virida.